Document ID: 32005L0048

ΟΔΗΓΊΑ 2005/48/ΕΚ ΤΗΣ ΕΠΙΤΡΟΠΉΣ
της 23ης Αυγούστου 2005
για την τροποποίηση των οδηγιών 86/362/ΕΟΚ, 86/363/ΕΟΚ και 90/642/ΕΟΚ του Συμβουλίου όσον αφορά τον καθορισμό των ανώτατων περιεκτικοτήτων για τα κατάλοιπα ορισμένων φυτοφαρμάκων μέσα και επάνω σε σιτηρά και ορισμένα προϊόντα ζωικής και φυτικής προέλευσης
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων μέσα και πάνω στα σιτηρά (1), και ιδίως το άρθρο 10,
την οδηγία 86/363/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων πάνω και μέσα στα τρόφιμα ζωικής προέλευσης (2), και ιδίως το άρθρο 10,
την οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανώτατων περιεκτικοτήτων για τα κατάλοιπα φυτοφαρμάκων επάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών (3), και ιδίως το άρθρο 7,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (4), και ιδίως το άρθρο 4 παράγραφος 1 στοιχείο στ),
Εκτιμώντας τα ακόλουθα:
(1)
Οι ακόλουθες υπάρχουσες δραστικές ουσίες συμπεριλήφθηκαν στο παράρτημα I της οδηγίας 91/414/ΕΟΚ: iprodione με την οδηγία 2003/31/ΕΚ της Επιτροπής (5)· propiconazole με την οδηγία 2003/70/ΕΚ της Επιτροπής (6) και μολινάτ με την οδηγία 2003/81/ΕΚ της Επιτροπής (7).
(2)
Οι ακόλουθες νέες δραστικές ουσίες συμπεριλήφθηκαν στο παράρτημα I της οδηγίας 91/414/ΕΟΚ: μεσοτριόνη με την οδηγία 2003/68/ΕΚ της Επιτροπής (8) και silthiofam, picoxystrobin, flufenacet, iodosulfuron-methyl-sodium και fosthiazate με την οδηγία 2003/84/ΕΚ της Επιτροπής (9).
(3)
Η καταχώριση των εν λόγω δραστικών ουσιών στο παράρτημα I της οδηγίας 91/414/ΕΟΚ βασίστηκε στην αξιολόγηση των πληροφοριών που υποβλήθηκαν σχετικά με την προτεινόμενη χρήση. Πληροφορίες σχετικά με τη χρήση αυτή υποβλήθηκαν από ορισμένα κράτη μέλη σύμφωνα με το άρθρο 4 παράγραφος 1 στοιχείο στ) της ανωτέρω οδηγίας. Όλες οι διαθέσιμες πληροφορίες έχουν υποστεί επανεξέταση και επαρκούν για τον καθορισμό ορισμένων ανώτατων ορίων καταλοίπων (ΑΟΚ).
(4)
Όταν δεν υπάρχουν κοινοτικά ανώτατα όρια καταλοίπων ή προσωρινά ανώτατα όρια καταλοίπων, τα κράτη μέλη πρέπει να θεσπίσουν ένα εθνικό προσωρινό ανώτατο όριο καταλοίπων σύμφωνα με το άρθρο 4 παράγραφος 1 στοιχείο στ) της οδηγίας 91/414/ΕΟΚ πριν να μπορούν να εγκριθούν φυτοπροστατευτικά προϊόντα που περιέχουν αυτές τις δραστικές ουσίες.
(5)
Τα κοινοτικά ανώτατα όρια καταλοίπων και τα όρια που συνιστώνται από τον Codex Alimentarius καθορίζονται και αξιολογούνται σύμφωνα με παρόμοιες διαδικασίες. Υπάρχει ένας περιορισμένος αριθμός ανώτατων ορίων καταλοίπων του Codex για την iprodione και την propiconazole. Υπάρχουν ήδη κοινοτικά ανώτατα όρια καταλοίπων που καθορίστηκαν στις οδηγίες 86/362/ΕΟΚ, 86/363/ΕΟΚ και 90/642/ΕΟΚ για τις ουσίες: iprodione (οδηγία 93/58/ΕΟΚ του Συμβουλίου) (10) και propiconazole (οδηγία 94/30/ΕΚ του Συμβουλίου) (11). Τα όρια αυτά ελήφθησαν υπόψη στην παρούσα οδηγία. Τα ανώτατα όρια καταλοίπων του Codex, των οποίων η απόσυρση θα αποτελέσει αντικείμενο σύστασης στο προσεχές μέλλον, δεν έχουν ληφθεί υπόψη. Τα ανώτατα όρια καταλοίπων που βασίζονται στα ανώτατα όρια καταλοίπων του Codex αξιολογήθηκαν υπό το πρίσμα των κινδύνων που ενέχουν για τους καταναλωτές. Δεν διαπιστώθηκε κανένας κίνδυνος στο πλαίσιο των τοξικολογικών παραμέτρων που βασίζονται στις μελέτες τις οποίες διαθέτει η Επιτροπή.
(6)
Όσον αφορά την καταχώριση των εν λόγω δραστικών ουσιών στο παράρτημα I της οδηγίας 91/414/ΕΟΚ, οι σχετικές τεχνικές και επιστημονικές εκτιμήσεις οριστικοποιήθηκαν με τη μορφή εκθέσεων επανεξέτασης της Επιτροπής. Οι εκθέσεις αξιολόγησης για τις προαναφερόμενες ουσίες ολοκληρώθηκαν κατά τις ημερομηνίες που αναφέρονται στις οδηγίες της Επιτροπής που παρατίθενται στις αιτιολογικές σκέψεις 1 και 2. Οι εκθέσεις αυτές καθόρισαν την αποδεκτή ημερήσια πρόσληψη (ΑΗΠ) και, εφόσον είναι αναγκαίο, τη δόση αναφοράς οξείας έκθεσης (ΔΑΟΕ) για τις εν λόγω ουσίες. Η έκθεση των καταναλωτών σε προϊόντα διατροφής που έχουν υποστεί επεξεργασία με τις εν λόγω δραστικές ουσίες εκτιμήθηκε και αξιολογήθηκε σύμφωνα με τις κοινοτικές διαδικασίες. Επίσης, ελήφθησαν υπόψη οι κατευθυντήριες γραμμές που δημοσίευσε η Παγκόσμια Οργάνωση Υγείας (12) καθώς και η γνώμη της επιστημονικής φυτοϋγειονομικής επιτροπής (13) σχετικά με την μέθοδο που χρησιμοποιήθηκε. Εξάγεται το συμπέρασμα ότι τα προτεινόμενα ανώτατα όρια καταλοίπων δεν θα οδηγήσουν σε υπέρβαση των ΑΗΠ ή των ΔΑΟΕ.
(7)
Για να εξασφαλιστεί ότι οι καταναλωτές προστατεύονται επαρκώς από την έκθεση σε κατάλοιπα που προκύπτουν από χρήση φυτοπροστατευτικών προϊόντων για τα οποία δεν έχει χορηγηθεί έγκριση, πρέπει να καθοριστούν προσωρινά ανώτατα όρια καταλοίπων για τους σχετικούς συνδυασμούς προϊόντων/φυτοφαρμάκου στο χαμηλότερο όριο αναλυτικού προσδιορισμού.
(8)
Ο καθορισμός σε κοινοτικό επίπεδο αυτών των προσωρινών ΑΟΚ δεν εμποδίζει τα κράτη μέλη να θεσπίσουν προσωρινά ΑΟΚ για τις εν λόγω ουσίες σύμφωνα με το άρθρο 4 παράγραφος 1 στοιχείο στ) της οδηγίας 91/414/ΕΟΚ και το παράρτημα VI της εν λόγω οδηγίας. Θεωρείται ότι μια περίοδος τεσσάρων ετών είναι επαρκής για να επιτραπεί η ανάπτυξη περαιτέρω χρήσεων της συγκεκριμένης δραστικής ουσίας. Μετά την περίοδο αυτή τα προσωρινά ΑΟΚ θα πρέπει να καταστούν οριστικά.
(9)
Είναι επομένως αναγκαίο να τροποποιηθούν τα ΑΟΚ που καθορίζονται στα παραρτήματα των οδηγιών 86/362/ΕΟΚ, 86/363/ΕΟΚ και 90/642/ΕΟΚ, ώστε να προβλεφθεί η κατάλληλη εποπτεία και ο έλεγχος της απαγόρευσης της χρήσης τους και να προστατευτεί ο καταναλωτής. Όταν έχουν ήδη καθοριστεί ΑΟΚ στα παραρτήματα των εν λόγω οδηγιών, κρίνεται κατάλληλο να τροποποιηθούν. Όταν δεν έχουν ήδη καθοριστεί ΑΟΚ, κρίνεται κατάλληλο να καθοριστούν για πρώτη φορά.
(10)
Επιβάλλεται, κατά συνέπεια, να τροποποιηθούν ανάλογα οι οδηγίες 86/362/ΕΟΚ, 86/363/ΕΟΚ και 90/642/ΕΚ του Συμβουλίου.
(11)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο1
Η οδηγία 86/362/ΕΟΚ τροποποιείται ως εξής:
1)
Στο μέρος A του παραρτήματος II, προστίθενται ανώτατα όρια καταλοίπων για τις ουσίες μεσοτριόνη, silthiofam, picoxystrobin, flufenacet, iodosulfuron-methyl-sodium, fosthiazate και μολινάτ, όπως αναφέρονται στο παράρτημα I της παρούσας οδηγίας.
2)
Στο μέρος A του παραρτήματος II, τα ανώτατα όρια καταλοίπων για τις ουσίες propiconazole και iprodione αντικαθίστανται από εκείνα που αναφέρονται στο παράρτημα II της παρούσας οδηγίας.
Άρθρο 2
Η οδηγία 86/363/ΕΟΚ τροποποιείται ως εξής:
1)
Στο μέρος Α του παραρτήματος ΙΙ, προστίθενται ανώτατα όρια καταλοίπων για την ουσία picoxystrobin, όπως αναφέρονται στο παράρτημα III της παρούσας οδηγίας.
2)
Στο μέρος Β του παραρτήματος ΙΙ, τα ανώτατα όρια καταλοίπων για τις ουσίες propiconazole αντικαθίστανται από εκείνα που αναφέρονται στο παράρτημα IV της παρούσας οδηγίας.
Άρθρο 3
Η οδηγία 90/642/ΕΟΚ τροποποιείται ως εξής:
1)
Στο παράρτημα II, προστίθενται ανώτατα όρια καταλοίπων για τις ουσίες μεσοτριόνη, silthiofam, picoxystrobin, flufenacet, iodosulfuron-methyl-sodium, fosthiazate και μολινάτ, όπως ορίζονται στο παράρτημα V της παρούσας οδηγίας.
2)
Στο παράρτημα II, τα ανώτατα όρια καταλοίπων για τις ουσίες propiconazole και iprodione αντικαθίστανται από εκείνα που ορίζονται στο παράρτημα VI της παρούσας οδηγίας.
Άρθρο 4
1. Τα κράτη μέλη θεσπίζουν και δημοσιεύουν, το αργότερο στις 24 Φεβρουαρίου 2006, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Κοινοποιούν δε άμεσα στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ των εν λόγω διατάξεων και της παρούσας οδηγίας.
Εφαρμόζουν τις διατάξεις αυτές από τις 24 Φεβρουαρίου 2007.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που καλύπτεται από την παρούσα οδηγία.
Άρθρο 5
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 6
Η παρούσα οδηγία απευθύνεται στα κράτη μέλη.
Βρυξέλλες, 23 Αυγούστου 2005.

Labels: 0
17
20
6